יפתח קרזנר

יפתח קרזנר (נולד ב-6 באוגוסט 1985), הידוע בשם הבמה יפתי, הוא זמר-יוצר, פזמונאי, מלחין, מנחה טלוויזיה, שחקן, סופר ואיש עסקים ישראלי.

ביוגרפיה
קרזנר השתתף מספר פעמים בתור מותח בתוכנית "פיספוסים", וכן כמרואיין בתוכנית "המעגל" של דן שילון בהזדמנויות שונות (1995), שם הקריא משיריו ושטח את משנתו הפוליטית. הוא הנחה מגזין לנוער בערוץ הראשון בשם "חדש בעיניים", וכן פינת תרבות בתוכנית הבוקר של גבי גזית. הוא כיכב בסרט הישראלי "ב-72 לא הייתה מלחמה" ובסרטו של אריק איינשטיין "כמו גדולים 2", ובין השאר הוביל קמפיין התרמה לאגודת ניצן.

בשנת 2006 פרצה מלחמת לבנון השנייה, ובה נהרג חברו הטייס . לזכרו כתב והלחין קרזנר את הבלדה "מיליון כוכבים", שאותה שרה אחותו של תם, עמית פרקש. השיר זכה להשמעות רבות בתחנות הרדיו השונות ובשנים שלאחר מכן הושר מעל במות רשמיות רבות, בהן פתיחת טקס יום העצמאות בהר הרצל בשנת 2012.

קרזנר הוציא אלבום בכורה בשם "הנה זה מתחיל" ב-2007. מתוך האלבום יצאו הסינגלים "הלילה יעבור", "נגמר בחזרה" ו"בוא לים". השיר "הלילה יעבור" דורג במצעד השנתי של גלגלצ וזכה להצלחה מסחרית גדולה. באלבום התארחו אולג גזמנוב בשיר "חלומות צבעוניים", אניה בוקשטיין בשיר "אני לא יודעת" ושרונה פיק בשיר "רק אני".

בנוסף לקריירה המוזיקלית, שימש קרזנר כמנחה בערוץ הילדים מאוקטובר 2007 עד שנת 2010. כמו כן, כתב טור בשם "יפתי סנט" בפורטל האינטרנט וואלה-ZONE.

בשנת 2008, בהיותו מנחה בערוץ הילדים, כתב שיר לדון לני גבאי בשם "אין לי אותה", ובאותה השנה שיחק איתה גם בסרט המוזיקלי "היא לא תדע" ששודר בערוץ הילדים. הסרט מבוסס על שיריו של דני סנדרסון. במרץ 2008 הצטרף לתוכנית "ערב טוב עם גיא פינס" בתור כתב לענייני מוזיקה. בנוסף באותה השנה התארח בעונה החמישית של סדרת הילדים הקומית ״הפיג'מות״ ששודרה בערוץ הילדים, בתפקיד הרב תחומי, הרב הראשי של הרבנות.

החל משנת 2009 התמקד ביצירת אלבומו השני, שממנו יצאו הסינגלים "לא קל לאהוב אותך" ו-"הלב נשבר". באותה השנה התארח בסדרת הילדים הקומית ״מנדלבאום בלש פרטי״ ששודרה בערוץ הילדים, בתפקיד גנב.

בשנת 2010 יצר גרסת כיסוי ללהיט "Alors on danse" של הזמר הבלגי סטרומאה בשם "על אורנה דץ", תחת שם הבמה "שליפתי" (הלחם של המילה "של" עם שם הבמה שלו). הקליפ עלה ברשת האינטרנט ונרשמו בו מאות אלפי צפיות תוך זמן קצר. השיר אף זכה לתגובה אוהדת מאורנה דץ עצמה.

בינואר 2012 הוציא שיר בשם "לומד לוותר", אותו הקדיש לחברתו לשעבר דון לני גבאי, ובמרץ כתב והלחין לאביהו שבת את השיר "עכשיו את יודעת".

ביולי 2014, במהלך מבצע "צוק איתן", הוציא לאור את השיר "אצלנו בגן" שכתב והלחין לזמרת שי לי עטרי.

באפריל 2019 כתב והלחין ללהקת אתניX את השיר "הלב שלנו כאן".

בנובמבר 2020 התארח בשיר ובקליפ לחידוש של "הלילה יעבור" אותו הוציא בן זיני.

בנובמבר 2022 הוציא לאור את ספרו הראשון. ספר ילדים בשם "כלבה בשם קים". הספר מלמד על אימוץ כלבים והחשיבות שבטיפול בחיית מחמד. הספר יצא בשיתוף פעולה עם עמותת "אס או אס חיות" כאשר מכל קניה מועברת תרומה לאגודה.

באפריל 2023 השתתף יחד עם אשתו כרמל בשעשועון "אל תפיל את המיליון" בערוץ רשת 13. קרזנר ואשתו הגיעו יחד אל השאלה השמינית ולמרות שטעו בה והפסידו את הכסף החליטו לתרום מכיסם 18,000 ש"ח לעמותת "אס או אס חיות" איתה הם משתפים פעולה.

באפריל 2025 עלתה תוכנית הריאליטי "הבוגדים" לקשת 12, שבה השתתף.

ביולי 2025 יצא השיר "מחר חדש" של רמי קלינשטיין אשר נכתב על ידי יפתי והולחן על ידי יפתי ורמי במשותף.

 לימודים ואקדמיה 
בפברואר 2014 סיים לימודי משפטים במכללת שערי משפט בהצטיינות.

בשנת 2015 הוענק לו תואר מוסמך בממשל עם התמחות בשיווק פוליטי. בוגר תוכנית המצטיינים להכשרת מנהיגות מטעם בית הספר על שם לינדון ביינס ג'ונסון שבאוניברסיטת טקסס באוסטין.

 יזמות 
במאי 2015 ייסד ביחד עם שותפו שגב שילטון את חברת "Kissterra", העוסקת בפיתוח טכנולוגיות ואלגוריתמים לשיווק והפצה עבור חברות ביטוח בארצות הברית.

בשנת 2021 השלימה החברה סבב גיוס ראשוני על סך 76 מיליון דולר בהובלת מנורה מבטחים ובהשתתפות בנק הפועלים.

באוקטובר 2021 הציג קרזנר בכנס של חברת ארנסט אנד יאנג שם דיבר בפאנל על החברות הישראליות שהופכות ליוניקורן.

בפברואר 2023 פרש מניהול פעיל של חברת "קיסתרה" כאשר החברה מינתה כמנכ"ל את אודי זיו. קרזנר ממשיך לכהן כדירקטור בחברה.

 חיים אישיים 
קרזנר בנו של איש העסקים עופר קרזנר, המשמש כקונסול הכבוד של אוקראינה בישראל.

ניהל מערכת יחסים במשך שלוש שנים עם השחקנית דון לני-גבאי שאיתה הנחה בערוץ הילדים.

בינואר 2013, בגיל 27, לאחר שנבצר ממנו לשרת בצעירותו בשל סיבות רפואיות, התנדב לצה"ל במשך שנה אחת.

בשנת 2019 התחתן עם כרמל מזון. בשנת 2021 נולד בנם הבכור, ובשנת 2025 נולד בנם השני.

 קישורים חיצוניים 



טקס הדלקת משואות 2012 - עמית פרקש פותחת את הטקס עם השיר מיליון כוכבים.
אתר החברה Kissterra




הערות שוליים

קטגוריה:זמרים ישראלים
קטגוריה:מנחי ערוץ הילדים
קטגוריה:ראפרים ישראלים
קטגוריה:אמנים ישראלים הידועים בשם במה
קטגוריה:משתתפים בתוכניות מציאות ישראליות
קטגוריה:כוכבי ילדים
קטגוריה:ישראלים שנולדו ב-1985